Den danske stat kan være frarøvet 6,2 mia. kr. af et netværk af udenlandske selskaber, frygter Skat, der har meldt sagen til bagmandspolitiet.

Jesper Høberg, f. 1975, er chef for Finans’ gravergruppe. Jesper er uddannet journalist på Danmarks Journalistskole i 2002, og efter et kort vikariat hos Ritzaus Bureau landede han på Jyllands-Posten som erhvervsjournalist. Her har han stået bag en lang række dagsordensættende historier og artikelserier om blandt andet korruption i FN’s olie-for-mad program, kollapset i Genan og Johan Schlüter Advokatfirma. I 2004 blev han nomineret til Cavling-prisen for afsløringen af, at TDC havde udnyttet et hul i skatteloven til at score et kunstigt skattefradrag i milliardklassen. I 2013 blev han nomineret til FUJ-prisen for fremragende undersøgende journalistik, og i 2017 var han med til at vinde FUJ-prisen for afsløringer af, hvordan bilbranchen barberede store summer af registreringsafgiften på leasingbiler. Han er født i Nordsjælland, men fastholder, at han tidligt konverterede til jydedommen, og at han i dag er full blown nordjyde.

En gigantisk sag om skattesvindel for 6,2 mia. kr. er blevet overdraget til bagmandspolitiet.

Sagen handler om et netværk af udenlandske selskaber, der har fået refunderet udbytteskatter, og den er udløst af en henvendelse til Skat fra en udenlandsk myndighed.

»Vi fik hen over sommeren mistanke om sagen blandt andet på baggrund af informationer modtaget i juli og august fra en udenlandsk myndighed. Vores egne interne undersøgelser har bestyrket mistanken, og derfor har vi overdraget sagen til SØIK og øjeblikkeligt sat udbetaling af udbytteskat i bero,« siger Jesper Rønnow Simonsen, der er direktør for SKAT.

Bagmandspolitiet tager sagen særdeles alvorligt, understreger bagmandspolitiets chef Morten Jakobsen:

»Statskassen og samfundet er muligvis blevet frarøvet meget betydelige værdier – derfor er vi naturligvis yderst interesserede i at få afdækket, om der er grundlag for at gøre et strafferetligt ansvar gældende. Vi står nu foran en vigtig efterforskningsfase. Jeg forudser, at det bliver et langt hårdt træk at finde ud af, hvad der er foregået,« siger han.

Der er endnu ingen sigtede eller anholdte, og Morten Jacobsen oplyser, at myndighederne ikke kan dele flere oplysninger med offentligheden på nuværende tidspunkt.

Når danske aktieselskaber udbetaler udbytte til udlandet, indeholdes der dansk udbytteskat på 27 procent, men skatten kan refunderes på anmodning, hvis udbetalingen er sket til en ejer i et EU-land eller et land, som Danmark har dobbeltbeskatningsoverenskomst.

Det er tilsyneladende lykkedes et netværk af selskaber at få refunderet 6,2 mia. kr. fra den danske statskasse på baggrund af fiktive aktiebeholdninger og falske dokumenter i perioden 2012-2015.